ANI sɔlemɔ yeɔ ebuaa wɔ? Biblia lɛ tsɔɔ akɛ eyeɔ ebuaa wɔ lɛɛlɛŋ, Nyɔŋmɔ tsuji anɔkwafoi lɛ náa amɛsɔlemɔi lɛ ahe sɛɛ. (Luka 22:40; Yakobo 5:13) Yɛ anɔkwale mli lɛ, sɔlemɔ baanyɛ aye abua wɔ ni wɔtsu wɔmumɔŋ hiamɔ nii ahe nii, ni wɔye wɔhenumɔi anɔ, ni wɔná wɔheloonaa hiamɔ nii. Yɛ mɛɛ gbɛ nɔ?\nŊɔɔ lɛ akɛ, mɔ ko ebake obi ko nii. Ani obaakɛɛ lɛ akɛ miishɛɛ ni ená yɛ nikeenii lɛ he lɛ kɛkɛ fa? Aloo obaakɛɛ lɛ akɛ ewie nɔ ko kɛtsɔɔ akɛ ená nii lɛ he miishɛɛ? Kɛ́ wɔwie bɔ ni wɔnuɔ he wɔhaa lɛ he lɛ, ehaa wɔgbalaa wɔjwɛŋmɔ kɛbaa nakai henumɔ lɛ nɔ, ni ehaa nakai henumɔ lɛ mli waa po. Ani nakai nɔŋŋ ji bɔ ni wɔnuɔ he wɔhaa kɛ́ wɔkɛ Nyɔŋmɔ wie? Hɛɛ! Naa nɔkwɛmɔnii komɛi ni tsɔɔ nakai.\nShidaa sɔlemɔi. Kɛ́ wɔda wɔ-Tsɛ lɛ shi yɛ nibii kpakpai ni wɔnine shɛɔ nɔ lɛ ahe lɛ, ehaa wɔkɛ wɔjwɛŋmɔ maa wɔjɔɔmɔi lɛ anɔ. Ni no haa wɔhiɛ sɔɔ lɛ babaoo, ni wɔnáa miishɛɛ babaoo.—Filipibii 4:6.\nNɔkwɛmɔnɔ: Yesu da e-Tsɛ lɛ shi yɛ bɔ ni ebo esɔlemɔ lɛ toi ni etsu he nii eha lɛ lɛ hewɔ.—Yohane 11:41.\nEshaifaa he sɔlemɔ. Kɛ́ wɔbi ni Nyɔŋmɔ kɛ wɔhe eshai afa wɔ lɛ, wɔwajeɔ wɔhenilee, wɔtsuɔ wɔtsuitsakemɔ lɛ he nii, ni ehaa wɔnaa hiɛdɔɔ ni yɔɔ esha he. Ehaaa wɔnu fɔyeli he dɔŋŋ.\nNɔkwɛmɔnɔ: David sɔle kɛtsɔɔ etsui ni etsake lɛ kɛ ewerɛ ni eho ehe lɛ.—Lala 51.\nSɔlemɔ kɛha gbɛtsɔɔmɔ kɛ nilee. Kɛ́ wɔbi Yehowa ni etsɔɔ wɔ gbɛ loo eha wɔ nilee ni wɔkɛkpɛ wɔyiŋ jogbaŋŋ lɛ, no baanyɛ aye abua wɔ ni wɔba wɔhe shi kɛjɛ wɔtsuiŋ. Ebaaha wɔna he ni wɔnyɛmɔi yawaa ni ebaaye ebua wɔ ni wɔkɛ wɔhiɛ afɔ̃ wɔŋwɛi Tsɛ lɛ nɔ.—Abɛi 3:5, 6.\nNɔkwɛmɔnɔ: Salomo jɛ heshibaa mli ebi ni atsɔɔ lɛ gbɛ ni aha lɛ nilee koni ekɛye Israel nɔ.—1 Maŋtsɛmɛi 3:5-12.\nSɔlemɔ yɛ haomɔ beaŋ. Kɛ́ wɔfɔse wɔtsuiŋ wɔshwie Nyɔŋmɔ hiɛ beni wɔhao waa lɛ, wɔtsui baanyɔ wɔmli, ni wɔkɛ wɔhe baafɔ̃ Yehowa nɔ shi jeee wɔ diɛŋtsɛ wɔhe nɔ.—Lala 62:9.\nNɔkwɛmɔnɔ: Beni henyɛlɔ kpele ko baa abatutua Maŋtsɛ Asa lɛ, Maŋtsɛ lɛ sɔle.—2 Kronika 14:11.\nSɔlemɔ ni asɔleɔ ahaa mɛi koni ehi eha amɛ. Sɔlemɔi ni tamɔ nɛkɛ lɛ yeɔ ebuaa wɔ koni wɔkafo wɔ pɛ wɔnɔ mli, ni ehaa wɔmusuŋ tsɔɔ wɔ ni wɔnuɔ he waa wɔhaa mɛi.\nNɔkwɛmɔnɔ: Yesu sɔle eha esɛɛnyiɛlɔi lɛ.—Yohane 17:9-17.\nYijiemɔ sɔlemɔi. Kɛ́ wɔjie Yehowa yi yɛ enaakpɛɛ nitsumɔi kɛ esui ni nɔ bɛ lɛ ahe lɛ, bulɛ kɛ hiɛsɔɔ ni wɔyɔɔ kɛha lɛ lɛ mli waa. Sɔlemɔi ni tamɔ nɛkɛ lɛ hu baanyɛ aye abua wɔ ni wɔtsi wɔbɛŋkɛ wɔ-Nyɔŋmɔ kɛ wɔ-Tsɛ lɛ kpaakpa.\nNɔkwɛmɔnɔ: David jɛ etsuiŋ ejie Nyɔŋmɔ yi yɛ ebɔɔ nii lɛ ahewɔ.—Lala 8.\nJɔɔmɔ kroko ni wɔnáa kɛjɛɔ sɔlemɔ mli ji “Nyɔŋmɔ hejɔlɛ ni fe jwɛŋmɔi fɛɛ lɛ.” (Filipibii 4:7) Eji jɔɔmɔ ni nɔ bɛ akɛ mɔ tsui aaanyɔ emli yɛ jeŋ ni haomɔ eyi mli obɔ nɛɛ mli. Eyeɔ ebuaa wɔ yɛ gbɔmɔtsoŋ po. (Abɛi 14:30) Shi ani wɔ diɛŋtsɛ wɔmɔdɛŋbɔɔ pɛ ni haa ebaa lɛ nakai? Aloo ani nɔ ko ni he hiaa kwraa fe wɔmɔdɛŋbɔɔ fata he?\nWɔnaa sɔlemɔ he sɛɛ yɛ gbɛi babaoo anɔ—heloonaa, henumɔŋ kɛ nɔ ni fe fɛɛ lɛ mumɔŋ